Un problema per començar

Les variables

Sabeu com ho fa un programa per guardar coses a la memòria?

Com ho fa Scratch?

Les variables són registres de memòria a les quals es dóna un nom identificador (el que nosaltres vulguem) i on es poden emmagatzemar valors numèrics o també cadenes de caràcters, amb el benentès que aquests valors poden anar modificant-se durant l’evolució del programa i fer-los servir per allò que ens interessi. Aleshores, sempre que necessitem treballar amb el valor guardat per la variable no haurem d'escriure pas un valor concret sinó el nom de la variable.

No fa cap mal imaginar-se una variable com una “capseta” a la qual hem donat un nom i on hi podem guardar els valors que ens interessin i controlar-ne la variació mitjançant el programa d’ordinador. La visualització que en fa l'Scratch ens ajuda a entendre-ho així.

Com crear una variable amb Scratch

Les quatre últimes xifres de 2011^2011

Si us pregunten quines són les quatre últimes xifres de 11^2011, la calculadora no us serviria de res, però segurament amb una mica d'enginy, ho podríeu saber sense usar-la. Però, i si us demanen quines són les quatre últimes xifres de 2011^2011?

S'ha de multiplicar per 2011, justament 2011 vegades!

Creieu que sempre caldrà fer multiplicacions molt llargues o ens podem estalviar feina?

Potser ho podrem fer "mirant" només una part de la multiplicació?

Quina operació es pot fer per "quedar-vos" amb les quatre darreres xifres d'un resultat molt llarg?

Com segurament ja haureu esbrinat, les quatre darreres xifres d'un nombre es poden obtenir fent el residu de la divisió entera (sense decimals) del nombre entre 10000.

L'operació que cal fer és "residu de dividir el resultat entre 10000"

Disseny del programa

Quantes vegades cal repetir les mateixes operacions? Quines operacions? Començant amb quin nombre? Quantes variables es necessiten? La mateixa variable pot anar guardant cada resultat intermedi!

Escriviu un diagrama dels passos del programa i poseu-lo amb comú amb els companys abans de continuar!

Poseu-vos mans a l'obra!

Obriu l'Scratch, busqueu i munteu les comandes del programa i comproveu que us dóna el resultat correcte: 2611.

Primer de tot podeu esborrar tots els personatges, ja que aquest programa el muntareu directament sobre l'escenari.

Quines són les comandes d'Scratch que necessiteu?

En aquesta adreça podeu veure el programa en funcionament i baixar l'arxiu font (si no us n'heu en sortit)
Generalització

Modifiqueu el programa anterior perquè demani la base i l'exponent i calculi les quatre últimes xifres de qualsevol potència de nombres naturals.

A continuació podeu veure el que volem que faci el programa.

Si no us en sortiu, podeu baixar-vos l'arxiu font i obrir-lo amb Scratch. Estudieu com funciona fins entendre bé què fa cada comanda!

Aprèn més sobre aquest projecte
Anterior | Següent

Llicenciat sota la Creative Commons Attribution-NonCommercial-ShareAlike 2.5 License

Programem amb Scratch!